Danske soldater har overværet overgreb på civile irakere uden at gribe ind. Det afslører en hidtil hemmeligholdt videooptagelse, som en tidligere efterretningsofficer i dag står frem med i Ekstra Bladet.

Optagelsen er en bombe under Forsvaret, som hidtil har afvist enhver snak om, at danske soldater har overværet vold mod civile under operation Green Desert i Irak i 2004.

Så sent som 31. december 2011 fastholdt den øverstbefalende for operationen oberstløjtnant John Dalby i Berlingske, at danske soldater ’ikke overværede mishandling.’

LÆS OGSÅ:Danske soldater deltog i irakisk anholdelse

Den udlægning står i skærende kontrast til den videooptagelse, John Dalbys egne soldater optog i landsbyen Al-Zubair.

Her bliver en civil irakisk fange slået af en irakisk politisoldat og en anden sparket. Herefter bliver kameraet slukket.

Da det igen bliver tændt, siger en soldat på tydeligt dansk:

– Har du set, de får bare nogle hug!

Ifølge den tidligere efterretningsofficer, som står frem i Ekstra Bladet i dag, så John Dalby efterfølgende den belastende video. Han foretog sig dog intet.

– Han kigger på mig og siger: ’Du ved godt, hvad det vil betyde.’ Og det vidste jeg godt. Vi var holdet efter Hommel-fangesagen, så det kunne betyde, at den danske bataljon ville blive trukket ud af Irak. Jeg vurderede, at det var bedre for irakerne, at vi blev og løste vores opgave frem til de første valg. Og det mente Dalby også, fortæller kilden til Ekstra Bladet.

I dag husker oberstløjtnant John Dalby ikke at have hørt om prygl eller set nogen video.

– Hvis jeg havde set noget på video fra den operation, så ville det have været med i de reaktioner, jeg havde over for de irakiske chefer, da jeg havde dem inde i to timer og forelæse for dem om krigens love efter operationen, siger han.

LÆS HELE SAGEN I EKSTRA BLADET TORSDAG:

- Efterretningsofficer står frem med den hemmelige video

- Læs hele efterretningsofficerens historie

- Derfor vælger han at stå frem

- Så meget lyver Forsvaret

- Læs alt om operation Green Desert

- Konfrontation med oberstløjtnant John Dalby